Ερκολάνο (σύγχρονη πόλη)

Το Ερκολάνο (ιταλικά: Ercolano, έως το 1969 Ρεζίνα‎‎) είναι ιταλικός δήμος (comune) στην μητροπολιτική πόλη της Νάπολης, στην Καμπανία. Υψώνεται στις νοτιοδυτικές πλαγιές του Βεζούβιου, με θέα στον κόλπο της Νάπολης, νοτιοανατολικά της πόλης της Νάπολης. Είναι μέρος του Εθνικού Πάρκου του Βεζούβιου (Parco nazionale del Vesuvio).

Στον χώρο του σημερινού δήμου ανακαλύφθηκαν αρχαιολογικά κατάλοιπα της πόλης του Αρχαίου Ερκολάνο ή Ερκουλάνεουμ (λατ.: Herculaneum), που αποδίδεται στα ελληνικά με την ονομασία Ηράκλειο ή Ηράκλεια. Η ρωμαϊκή πόλη καταχώθηκε στη γη κατά την έκρηξη του Βεζούβιου το 79 μ.Χ. Οι ανασκαφές της ξεκίνησαν το 1710 και έφεραν στο φως σημαντικό τμήμα του αρχαιολογικού χώρου.

Παλαιότερα ονομαζόταν Ρεζίνα (Resina), μέχρι τον Φεβρουάριο του 1969, όταν αποφασίστηκε η μετονομασία της, και πήρε το αρχαίο τοπωνύμιο Ερκολάνο. Σχεδόν ταυτόχρονα, το όνομα του κεντρικού δρόμου της πόλης άλλαξε από Λεωφόρος Ερκολάνο (Corso Ercolano) σε Λεωφόρο Ρεζίνα (Corso Resina).

Ο δήμος Ερκολάνο συνορεύει με τους δήμους Μποσκοτρεκάζε (Boscotrecase), Μάσα ντι Σόμα (Massa di Somma), Οταβιάνο (Ottaviano), Πολένα Τρόκια (Pollena Trocchia), Πόρτιτσι (Portici), Σαν Τζόρτζιο α Κρεμάνο (San Giorgio a Cremano), Σαν Σεμπαστιάνο αλ Βεζούβιο (San Sebastiano al Vesuvio), Σαντ'Αναστάζια (Sant'Anastasia), Σόμα Βεζουβιάνα (Somma Vesuviana), Τόρε ντελ Γκρέκο και Τρεκάζε (Trecase).

Στο Ερκολάνο παράγεται ένα από τα παλαιότερα και πιο χαρακτηριστικά προϊόντα της γεωργίας της Καμπανίας, η μικρή ποικιλία τομάτας (Πομοντορίνο) Πιένολο του Βεζούβιου (Pomodorino del Piennolo del Vesuvio). Επίσης, ανάμεσα στα γεωργικά προϊόντα της ηφαιστειακής αυτής γης, αξίζει να αναφερθούν τα βερίκοκα, καθώς και τα σταφύλια, από τα οποία παράγεται το κρασί «Lacryma Christi» (Λάκριμα Κρίστι, δηλαδή «Δάκρυα του Χριστού»).

Δείτε επίσης: 
 Κατάλογος πόλεων της Ιταλίας
 Ερκολάνο (αρχαία πόλη)

Παραπομπές